**Paskaidrojuma raksts
Madonas novada pašvaldības saistošajiem noteikumiem Nr. 1 “Grozījumi Madonas novada pašvaldības 2021. gada 21. septembra saistošajos noteikumos Nr. 4 “Par sadzīves atkritumu apsaimniekošanu Madonas novadā ”**

|  |  |
| --- | --- |
| Paskaidrojuma raksta sadaļa | Norādāmā informācija  |
| 1. Saistošo noteikumu mērķis un nepieciešamības pamatojums | Ar saistošajiem noteikumiem tiek izdarīti grozījumi Madonas novada pašvaldības 2021. gada 21.septembra saistošajos noteikumos Nr.4 “Par sadzīves atkritumu apsaimniekošanu Madonas novadā”. Saistošie noteikumi ir izstrādāti, ņemot vērā izmaiņas atkritumu apsaimniekošanu regulējošos normatīvajos aktos, kas paredz no 2024. gada 1.janvāra izveidot dalītas savākšanas sistēmu bioloģiskajiem atkritumiem. [Atkritumu apsaimniekošanas likuma](https://likumi.lv/ta/id/221378-atkritumu-apsaimniekosanas-likums)  (turpmāk – Likums) [8. panta](https://likumi.lv/ta/id/221378-atkritumu-apsaimniekosanas-likums#p8) pirmās daļas 3. punkts noteic, ka pašvaldība izdod saistošos noteikumus par atkritumu apsaimniekošanu, tai skaitā, bioloģisko atkritumu, savā administratīvajā teritorijā.Saistošo noteikumu mērķis ir noteikt bioloģisko atkritumu apsaimniekošanas kārtību novada teritorijā, prasības atkritumu savākšanai, tai skaitā arī minimālo bioloģisko atkritumu savākšanas biežumu Madonas novada administratīvajā teritorijā, kas nodrošinātu bioloģisko atkritumu pārstrādi. Lai nodrošinātu bioloģisko atkritumu pārstrādi, paredzēts, ka bioloģisko atkritumu (pārtikas un virtuves atkritumi) savākšanas konteineri tiks novietoti šķiroto atkritumu savākšanas laukumos, noteikts, kas un kur veic bioloģisko atkritumu (pārtikas, dārzu un parku) kompostēšanu jeb mājkompostēšanu un nosacījumi tās veikšanai, tāpat paredzēts, kā bioloģisko atkritumu šķirošanā iesaistās Madonas pilsētā daudzdzīvokļu māju dzīvokļu īpašnieki un juridiskas personas, kas darbojas pārtikas tirdzniecības vai sabiedriskās ēdināšanas jomā. Saistošajos noteikumos noteikts bioloģisko atkritumu konteineru minimālais izvešanas biežums, kas paredzēts vienu reizi nedēļā. Saistošajos noteikumos noteikts, ka bioloģisko atkritumu radītāji, kas veic mājkompostēšanu, rakstiski informē par to atkritumu apsaimniekotāju mēneša laikā no kompostēšanas uzsākšanas dienas. Saistošie noteikumi paredz atkritumu apsaimniekotājam uzdevumu regulāri iesniegt datus par bioloģisko atkritumu mājkompostēšanu reģionālajam atkritumu apsaimniekošanas centram atbilstoši normatīvajos aktos vai atkritumu apsaimniekošanas plānā noteiktajam. Saistošajos noteikumos precizēts, ka Madonas novada administratīvajā teritorijā ir divas atkritumu apsaimniekošanas zonas, ne trīs kā tas ir pašlaik. |
| 2. Informācija par saistošo noteikumu ietekmi uz pašvaldības budžetu. | Saistošo noteikumu īstenošanai netiek prognozēta finansiāla ietekme uz pašvaldības budžetu, kā arī nav nepieciešama jaunu institūciju izveide, jo noteikumu īstenošanā iesaistītajām institūcijām nav plānoti jauni pienākumi vai funkcijas. |
| 3. Informācija par saistošo noteikumu ietekmi uz sabiedrību un uzņēmējdarbības vidi pašvaldības teritorijā | Saistošo noteikumu īstenošana un ievērošana veicinās sadzīves atkritumu dalītu vākšanu, tādējādi samazinot atkritumu poligonā noglabājamo atkritumu apjomu un uzlabojot vides kvalitāti kopumā. Saistošie noteikumi nodrošinās vienlīdzīgas tiesības un iespējas atkritumu radītājiem un valdītājiem un uzlabos atkritumu apsaimniekošanas pakalpojuma kvalitāti un pieejamību.Ievērojot saistošo noteikumu prasības, tiek nodrošināta droša atkritumu apsaimniekošana, līdz ar to nav tiešas ietekmes uz iedzīvotāju veselību.Ņemot vērā, ka atkritumu apsaimniekošanas pakalpojuma sniedzējs tiek izraudzīt publiskā iepirkuma normatīvajos aktos noteiktajā kārtībā, kā arī to īstenošana ir saistoša visām juridiskajām personām, saistošo noteikumu īstenošanai nav tiešas ietekmes uz uzņēmējdarbības vidi kopumā. Saistošo noteikumu tiesiskā regulējuma mērķgrupa ir atkritumu radītāji un valdītāji, nekustamā īpašuma īpašnieki un pārvaldnieki, kā arī atkritumu apsaimniekotājs. Sabiedrības mērķa grupām projekta tiesiskais regulējums nemaina tiesības un pienākumus. |
| 5. Informācija par administratīvajām procedūrām | Persona par atkritumu apsaimniekošanas jautājumiem var vērsties Madonas novada pašvaldībā.Par atkritumu apsaimniekošanas jomu regulējošo normatīvo aktu pārkāpumiem personas ir saucamas pie administratīvās atbildības normatīvajos noteiktajā kārtībā – par sadzīves atkritumu radītāja vai valdītāja nepiedalīšanos pašvaldības organizētajā sadzīves atkritumu apsaimniekošanā un noteikumu pārkāpšanu administratīvā pārkāpuma procesu virza pašvaldības policija un pārkāpuma lietu izskata pašvaldības Administratīvā komisija vai Likumā noteiktajos gadījumos Valsts vides dienests. |
| 6. Izstrādes gaitā veiktās konsultācijas ar privātpersonām un institūcijām | Atbilstoši [Pašvaldību likuma](https://likumi.lv/ta/id/336956-pasvaldibu-likums) 46. panta trešajai daļai, lai informētu sabiedrību par Saistošo noteikumu projektu un dotu iespēju iedzīvotājiem izteikt viedokli, Saistošo noteikumu projekts no 2024. gada 2. janvāra līdz 17. janvārim tika publicēts pašvaldības tīmekļa vietnē www.madona.lv sadaļas “Dokumenti” apakšsadaļā “Saistošo noteikumu projekti”.Publicēšanas laikā par saistošo noteikumu projektu netika saņemti iedzīvotāju viedokļi. |

 Domes priekšsēdētājs A. Lungevičs